Mangler motorvej mellem Aalborg og Kolding Trafikpropperne i Jylland løses ikke kun ved at udbygge den nuværende motorvej, der løber i Østjylland. Der er behov for en helt ny motorvejskorridor, der forbinder Aalborg i nord med Kolding i syd via Viborg og Give. Det mener Venstre, som nu ønsker en egentlig forundersøgelse af en midtjysk motorvej som en del af efterårets store trafikforhandlinger. Behovet vokser - Når man ser på Jyllands-kortet og funderer over, hvad der er den langsigtede løsning, så springer det i øjnene, at det er den eneste rigtige løsning. Den østjyske motorvej er allerede meget betrængt, og det bliver kun værre i de kommende år. Det er interessant at få det forundersøgt, og derfor spiller jeg det ind til transportministeren til forhandlingerne, siger Venstres trafikordfører Kristian Pihl Lorentzen til Ritzau. /ritzau/

Opsummering:
Jylland skal hænge sammen med to korridorer af motorveje. Venstre kræver undersøgelse af midtjysk motorvej som del af trafikforhandlinger.